b'\n_START_ARTICLE_\nAndreas Davidsen\n_START_PARAGRAPH_\nAndreas Davidsen (f\xc3\xb8dt 10. november 1928) er en dansk forfatter og pr\xc3\xa6st._NEWLINE_Andreas Davidsen tog sin teologiske kandidateksamen fra K\xc3\xb8benhavns Universitet. Herefter var han adjunkt ved Skive Seminarium et par \xc3\xa5r. I 1959 blev han ordineret i \xc3\x85restrup Kirke og fungerede derefter som hj\xc3\xa6lpepr\xc3\xa6st ved Skive og Resen Sogne. Fra 1960 fungerede han ved Skt. Marie Kirke i S\xc3\xb8nderborg, f\xc3\xb8rst som residenskapellan, fra 1972 som sognepr\xc3\xa6st. Her var han til 1994, hvor han gik p\xc3\xa5 pension._NEWLINE_Andreas Davidsen er kendt i en bredere offentlighed for sit forfatterskab, her is\xc3\xa6r hans studieb\xc3\xb8ger om de nytestamentlige skrifter og hans b\xc3\xb8ger om apostlen Paulus. Derudover har han ogs\xc3\xa5 v\xc3\xa6ret en flittig foredragsholder._NEWLINE_Kilde: Kristeligt Dagblad, d. 10. november, 2003.'